A correlación grafica entre <u> y <v>, como se pretendería ta Chistau-chistabín, estaría pertinent en os casos d'etimolochía latina cierta, pero no pas en aquells que son prerromanos u inciertos. Un toponimo de difícil resolución ye o de Chanobas/Chanobás/Chanobars, con vacilación en a tonicidat y  desconoiximiento de l'etimo; si ixa denominación promanás de IANUA (a traviés de IANUARES, lugar de puertas u dentradas, que ye o que represienta ixe lugar en o paso d'o congustro u cerrada sobre l'Ara), habría d'escribir-se como *Chanovars; pero en estando un etimo incierto y sin conoixer a tonicidat correcta, habríanos de pensar, por agora, que cal escribir-lo como Chanobas. Muitos casos de toponimia van a resultar dubdosos y ye posible que mereixcan una reflexión especial en quanto a mantenimiento de tradicions graficas que tiengan mes acceptación popular que qualsiquier propuesta academica que se'n pueda fer.